Antonov An-72

Antonov An-72 (v kóde NATO: „Coaler“) je viacúčelové transportné lietadlo krátkeho vzletu a pristátia určené pre civilné aj vojenské účely, ktoré vzniklo v Sovietskom zväze v 70. rokoch 20. storočia na podklade lietadla Antonov An-26. Prvý prototyp stroja vzlietol 31. augusta 1977. Stroje z úvodnej série boli do služby zaradené v roku 1979. Lietadlo sa vyrábalo v niekoľkých verziách, celkom bolo vyprodukovaných okolo 200 kusov.

Verzia An-74 vznikla ako verzia vojenského transportného lietadla An-72 určená pre prevádzku v oblasti Arktídy a Antarktídy a pre komerčnú prepravu nákladu na stredne dlhých tratiach za všetkých klimatických podmienok s teplotami siahajúcimi od -60°C do +45°C. Vzhľadom k tomu si konštrukcia lietadla vyžiadala určité zmeny. Prvý prototyp An-74 vzlietol 29. septembra 1983. Na linkách v ZSSR začali sériové stroje lietať od roku 1985. Celkovo bolo vyrobených okolo 80 kusov.

Základnú výzbroj prieskumnej verzie lietadla An-72P tvorí 23mm kanón GŠ-23L. Na dve podkrídlové závesné miesta možno podvesiť raketové bloky UB-32 s 32 neriadenými raketami S-5 kalibru 57 mm. V nákladovom priestore je miesto pre 100 kilogramové letecké bomby, ktoré sa zhadzujú po otvorení zadných dverí nákladového priestoru. 

Na účely pobrežného hliadkovania má lietadlo An-72P zabudovaný prieskumný rádiolokátor EL/M-2022A, umožňujúci vypátrať a sledovať až 100 námorných cieľov do vzdialenosti 130 km a E/O prieskumný systém s TV a FLIR kamerou pre vedenie denného a nočného prieskumu do vzdialenosti 20 alebo 15 km. Lietadlo je ďalej vybavené dopplerovským navigačným meteorologickým rádiolokátorom s dosahom 550 km, ktorý spolu s pilotne navigačným kompletom na báze štandardného numerického navigačného vybavenia umožňuje bezpečné automatické, príkazové a ručné riadenie letu po stanovenej trase. Komplet v spolupráci s elektronickým vybavením lietadla zabezpečuje automatický štart a pristátie s využitím pozemných rádiomajákov. Nákladový priestor An-72P o celkovom objeme 33,11 m³, s dĺžkou 7 m, šírkou 2,15 m a výškou 2,20 m umožňuje prepravovať až 5 000 kg nákladu, 22 výsadkárov s výstrojom a výzbrojou alebo 16 ranených na nosidlách.

Typy lietadla 

 An-72A - transportné lietadlo
 An-72LT - transportné lietadlo
 An-72P - strážne lietadlo
 An-74 - transportné lietadlo pre podmienky ďalekého severu
 An-74TK - variant An-74 pre kombinovanú prepravu osôb a nákladu
 An-74TK-300 - Prototyp vzlietol k svojmu úvodnému letu 20. apríla 2001 z letiska Charkovského štátneho leteckého závodu. Dvojica pohonných jednotiek s lepšou ekonómiou prevádzky Progress D-436T1 bola premiestnená na pylóny pod krídlom z dôvodu lepšej údržby pozemným personálom. Maximálna rýchlosť vzrástla na 750 km/h spoločne so zvýšením doletu (5 200 km).
 An-71 - variant pre rádiolokačný prieskum

Špecifikácia (An-74)

Technické údaje 
 Osádka: 5
 Kapacita: do 52 pasažierov
 Rozpätie: 31,89 m
 Dĺžka: 28,07 m
 Výška: 8,65 m
 Nosná plocha: 98,62 m²
 Hmotnosť prázdneho lietadla: 19 050 kg
 Hmotnosť: 34 500 kg
 Pohonná jednotka: 2 × dvojprúdový motor Lotarev D-36

Výkony 
 Cestovná rýchlosť: 550/600 km/h
 Maximálna rýchlosť: 705 km/h
 Dostup: 11 800 m
 Dolet: 4 325 km

Iné projekty

Zdroj 

Vojenské dopravné lietadlá
Sovietske transportné lietadlá
Ukrajinské transportné lietadlá
Lietadlá Antonov